Kažimír, Peter, podpredseda vlády a minister financií SR (2015-09-18):
Ja musím v podstate zaujať stanovisko k vystúpeniu pána poslanca Hlinu, ktorý to tak extenzívne poňal, ako on, on vie. A ja zareagujem skoro na všetky body ako raz a navždy, teda na tento týždeň navždy. Dobre? Pán poslanec, ak sa vám v návrhu zákona o platových pomeroch nepáči položka prokurátori a sudcovia, dajte pozmeňujúci návrh. Ja vám proste prisahám, že vôbec nebudem zasahovať a vyjadrovať k tomu, ako kto má hlasovať. Dobre? A v duchu „sami máme málo“, proste ako to dopadne také hlasovanie, je potom na vás, na poslancoch Národnej rady. To je k platovým pomerom, o ktorých naozaj, ja si naozaj myslím, ja som z tohto pohľadu slušne vychovaný, si myslím, že, že to je vaša kategória, hej. To znamená poslanci Národnej rady a veľká politická dohoda napríklad aj o novom zákone o odmeňovaní ústavných činiteľov, ktorá túto snemovňu poslaneckú čaká. Určite ju čaká a zrejme po parlamentných voľbách. Ak hovoríme o nebankových subjektoch, veľmi, veľmi krátko, je to presne v duchu toho aj táto novela tohto zákona, aj keď to, nemá to nič spoločné, lebo novela zákona o pohľadávkach štátu. Hovoríme o pohľadávkach štátu, ktoré vznikajú voči právnickým a fyzickým osobám zo správneho konania. Hej, správne konanie, správne právo, hej, nie obchodné právo. Len, len správne právo. Čiže poplatky, pokuty a všetky tieto záležitosti. Priznávam, tak jak hovoríte, že človek sa aj pomýli, som tu preto, pretože sme, sme zle odhadli na rezorte financií schopnosť súčinnosti s ďalšími rezortmi. Je tu proste, je to tak, preto som tu a žiadam vás o podporu, aby sme to mohli o rok posunúť. Hovorím to otvorene a hovorím to aj v tom duchu, že je to ďalšia z reforiem, ja viem, že my sme neustále obviňovaní z toho, že sme nereformní alebo málo reformní, a toto jedno, jedna z oblastí, kde treba robiť poriadok, vieme. Ak to poviem vaším jazykom, v oblasti správy pohľadávok je taký menší-väčší bordel v krajine 20 rokov. Dvadsať rokov! Ak si niekto myslí, že niekto vie v štáte, aké má, aké má povedzme správu majetku štátu, aké má nehnuteľnosti, aké má pohľadávky, tak sa veľmi mýli. Stále pracujeme na tom, aby sme konečne vedeli, čo máme, lebo pohľadávka je aktív. Je to niečo ako peniaze. Ale my proste 20 rokov žijeme v takom nejakom režime, že tak vieme, nevieme, niekto vymôže, niekto nevymôže, niekto uplatní exekúciu, niekto neuplatní exekúciu, niekto to dá dole do šuflíka spodného. No proste preto sa tomu venujeme. A preto to nejde ani zo dňa na deň. To je, to je taká odpoveď. A čo sa týka nebankoviek, no to je proste podobne. Áno, po mnohých, mnohých debatách sme sa dostali ku kľúčovej otázke a to je licencovanie. Licencovanie sme dali inštitúcii, ktorá je v transcendentálnom proste priestore frankfurtského práva a života. Viete, že má, ten politický vplyv na centrálnu banku je relatívne, relatívne malý. Ale to je dobré, lebo stále, myslím si, že centrálna banka je schopná zastať svoje profesionálne schopnosti, ale výsledkom, výsledkom licencovania bude, že počet nebankových subjektov zrejme – podľa predbežných informácií – klesne o 90 %. O 90 %, jedna desatina prežije tento proces. Vy máte svoje skúsenosti, svoje poznatky, to znamená, vám vadí aj, že aj z tých 10 % sú niektoré konkrétne firmy. Len musíte si uvedomiť, že ak by sme sa vrátili do čias nejakých 90. rokov, tak v tom licencovaní by bol ešte taký nejaký postoj nejakého úradníka, že dám – nedám. Proste na konci dňa je to vždycky nejaké rozhodnutie, nejaká okrúhla pečiatka. Nemôžeme ísť cestou dám – nedám. Proste sú tu nárokovateľné veci. Sú s tým problémy. Podobné problémy s nárokovateľnými licenciami sú tam priam v gamblingu, hazarde. Nechcem to otvárať, to je na šesť dní debaty o tom. Takisto s výsledkom možnosti zničenia života, ale nárokovateľná licencia. Proste tak sa štát a spoločnosť a politické kruhy vysporiadali s obrovským podozrením korupčného správania v správnom práve prideľovania licencií, že sa priklonil k automatickým nárokovateľným vydávaniam licencií. Ak splníš a, b, c, d, dostaneš. Tu sme. Je to možno, je to možno, z toho kyvadla proste jedna hraničná poloha bola, ja rozhodnem, ja politicky menovaný, dosadený z takej-onakej partie, ja rozhodnem, jedna úvrať kyvadla. Druhá automatická, automatika. Tam sme sa proste dostali. Asi ideálne je niečo, niečo proste v strede, ale tam ešte stále nie sme. Ak sa podarí licencovaním znížiť počet nebankoviek na desatinu, určite sa vytvorí priestor, sa proste, vyčistí sa ten priestor a budeme schopní všetci spoločne, vy, my, bude to, to prostredie bude čistejšie na to, aby sa, aby vytŕčali tí, o ktorých hovoríte, že vy myslíte, vy sa domnievate, že vytŕčajú. A potom, potom treba nájsť všetky možnosti na to vrátane vami, vašej obľúbenej justície, aby sa tí, ktorí vytŕčali, vytŕčajú, aby sa im usekli ich licencie. Ďakujem, všetko z mojej strany.